РЕГЛАМЕНТ (ЕС) 2022/476 НА КОМИСИЯТА

от 24 март 2022 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от оцетна киселина, азоксистробин, бензовиндифлупир, циантранилипрол, цифлуфенамид, емамектин, флутоланил, калциев полисулфид, малтодекстрин и прохиназид във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1 и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) от азоксистробин, бензовиндифлупир, циантранилипрол, цифлуфенамид, флутоланил и прохиназид са определени в приложение II към Регламент (ЕО) № 396/2005. МДГОВ за емамектин са определени в част А от приложение III към посочения регламент. Оцетната киселина, калциевият полисулфид и малтодекстринът са включени в приложение IV към Регламент (ЕО) № 396/2005.

(2) В рамките на процедура по разрешаването на употребата на продукт за растителна защита, съдържащ активното вещество бензовиндифлупир, при „тревисти растения и ядливи цветя“, пресен/зелен лук, пясъчен/зимен лук (батун) и праз бяха подадени две заявления в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на циантранилипрол бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ за трапезни маслини и маслини за производство на масло. По отношение на цифлуфенамид такова заявление бе подадено за употребата му при къпини и малини (червени и жълти). По отношение на емамектин такова заявление бе подадено за употребата му при семкови плодове, кайсии, череши (сладки), „спанак и подобни листни зеленчуци“ и „билкови настойки от листа и стръкове“. По отношение на прохиназид такова заявление бе подадено за употребата му при боровинки и червени боровинки.

(4) По отношение на азоксистробин бяха подадени две заявления за допустимост на вноса в съответствие с член 6, параграфи 2 и 4 от Регламент (ЕО) № 396/2005 по отношение на употребата на посоченото вещество в Бразилия при манго и в Колумбия при плодове от маслодайна палма, както и по отношение на употребата на флутоланил в Съединените щати при фъстъци. Заявителите заявиха, че разрешените видове употреба на посочените вещества при тези култури в изброените държави са довели до стойности на остатъчни вещества, които превишават посочените в Регламент (ЕО) № 396/2005 МДГОВ, и че е необходимо определянето на по-високи МДГОВ, за да се избегнат пречките пред търговията при вноса на посочените култури.

(5) В съответствие с член 8 от Регламент (ЕО) № 396/2005 всички посочени по-горе заявления бяха подложени на оценка от съответните държави членки и докладите за оценка бяха изпратени на Комисията.

(6) Европейският орган за безопасност на храните („Органът“) направи оценка на заявленията и на докладите за оценка, като обърна специално внимание на рисковете за потребителите, а когато е приложимо — и за животните, и даде обосновани становища по предложените МДГОВ (2). Той изпрати становищата си до заявителите, до Комисията и до държавите членки и ги направи общодостъпни.

(7) По отношение на емамектин Органът стигна до заключението, че за „семкови плодове“ представените данни са недостатъчни за определяне на нови МДГОВ. По отношение на всички останали заявления Органът стигна до заключението, че са изпълнени всички изисквания във връзка с пълнотата на подадените данни и че поисканите от заявителите изменения на МДГОВ са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Органът взе предвид най-актуалната информация относно токсикологичните свойства на веществата. Не бе установен риск от превишаване на допустимата дневна доза или на острата референтна доза нито при дългосрочна експозиция на посочените вещества чрез консумация на всички хранителни продукти, които биха могли да ги съдържат, нито при краткосрочна експозиция, дължаща се на прекомерна консумация на съответните продукти.

(8) Оцетната киселина, калциевият полисулфид и малтодекстринът бяха временно включени в приложение IV към Регламент (ЕО) № 396/2005 до приключването на оценката им съгласно Директива 91/414/ЕИО на Съвета (3) или Регламент (ЕО) № 1107/2009 на Европейския парламент и на Съвета (4). Органът направи оценка на тези вещества и стигна до заключението, че не се изискват МДГОВ за оцетна киселина, калциев полисулфид и малтодекстрин и че поради това е целесъобразно тези вещества да останат за постоянно (5) в приложение IV към Регламент (ЕО) № 396/2005.

(9) Въз основа на обоснованите становища и на заключението на Органа и като се вземат под внимание факторите, които са от значение за разглеждания въпрос, се счита, че измененията на МДГОВ, предложени в настоящия регламент, отговарят на изискванията на член 14, параграф 2 от Регламент (ЕО) № 396/2005.

(10) Поради това Регламент (ЕО) № 396/2005 следва да бъде съответно изменен.

(11) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III и IV към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 24 март 2022 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the setting of import tolerances for azoxystrobin in mangoes and oil palm fruits (Обосновано становище относно определянето на стойности за допустимост на вноса за азоксистробин в манго и плодове от маслодайна палма). EFSA Journal (Бюлетин на ЕОБХ), 2021 г.;19(8):6821.

Reasoned opinion on the modification of the existing maximum residue levels for benzovindiflupyr in fresh herbs and edible flowers (Обосновано становище относно изменението на съществуващите максимално допустими граници на остатъчни вещества от бензовиндифлупир при тревисти растения и ядливи цветя). EFSA Journal (Бюлетин на ЕОБХ), 2021 г.;19(9):6839.

Reasoned opinion on the modification of the existing maximum residue levels for benzovindiflupyr leeks and spring onions/green onions/Welsh onions (Обосновано становище относно изменението на съществуващите максимално допустими граници на остатъчни вещества от бензовиндифлупир при праз, пресен/зелен лук и пясъчен/зимен лук (батун). EFSA Journal (Бюлетин на ЕОБХ), 2021 г.;19(7):6774.

Reasoned opinion on the modification of the existing maximum residue levels for cyantraniliprole in olives (Обосновано становище относно изменението на съществуващата максимално допустима граница на остатъчни вещества от циантранилипрол при маслини). EFSA Journal (Бюлетин на ЕОБХ), 2021 г.;19(8):6805.

Reasoned opinion on the modification of the existing maximum residue levels for cyflufenamid in blackberries and raspberries (Обосновано становище относно изменението на съществуващите максимално допустими граници на остатъчни вещества от цифлуфенамид при къпини и малини). EFSA Journal (Бюлетин на ЕОБХ), 2021 г.;19(8):6831.

Reasoned opinion on the modification of the existing maximum residue levels for emamectin in various crops (Обосновано становище относно изменението на съществуващите максимално допустими граници на остатъчни вещества от емамектин в различни култури). EFSA Journal (Бюлетин на ЕОБХ), 2021 г.;19(8):6824.

Reasoned opinion on the setting of import tolerance for flutolanil in peanuts (Обосновано становище относно определянето на стойности за допустимост на вноса за флутоланил при фъстъци). EFSA Journal (Бюлетин на ЕОБХ), 2021 г.;19(8):6717.

Reasoned opinion on the modification of the existing maximum residue levels for proquinazid in blueberries and cranberries (Обосновано становище относно изменението на съществуващите максимално допустими граници на остатъчни вещества от прохиназид при боровинки и червени боровинки). EFSA Journal (Бюлетин на ЕОБХ), 2021 г.;19(9):6835.

(3) Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

(4) Регламент (ЕО) № 1107/2009 на Европейския парламент и на Съвета от 21 октомври 2009 година относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(5) Statement on pesticide active substances that do not require a review of the existing maximum residue levels under Article 12 of Regulation (ЕС) № 396/2005 (Становище относно активните вещества в пестицидите, за които не се изисква преразглеждане на съществуващите максимално допустими граници на остатъчни вещества съгласно член 12 от Регламент (ЕО) № 396/2005). EFSA Journal (Бюлетин на ЕОБХ), 2020 г.;18(12):6318.